Timo Hellenberg

Timo Tapani Hellenberg (s. 14. lokakuuta 1970) on suomalainen kansainväliseen kriisinhallintaan erikoistunut asiantuntija ja Hongkongissa toimivan Hellenberg International Limited -yhtiön toimitusjohtaja. Hän toimi Anneli Jäätteenmäen EU-asioiden neuvonantajana 29. huhtikuuta – 24. kesäkuuta 2003. Myöhemmin hän toimi erilaisissa asiantuntijatehtävissä valtioneuvoston kanslian toimeksiannoissa muun muassa uuden kriisinhallintajärjestelmän luomiseksi. 

 Tausta 
Vuosina 1994–1997 Hellenberg oli Yhdistyneiden kansakuntien kansainvälisen luonnontuhojen torjunnan vuosikymmenen johtajan Olavi Elon avustaja ja toimi saman organisaation tutkijana Genevessä. Vuosina 1997–2011 Hellenberg toimi EU-asioiden päällikkönä Helsingin yliopiston Aleksanteri-instituutissa, jossa hän vastasi EU-rahoitteisista hankkeista, EU–Venäjä-projekteista ja Kiinaan liittyvistä yhteistyöhankkeista. Hellenberg väitteli vuonna 2002 valtiotieteen tohtoriksi Helsingin yliopistossa kansainvälisestä politiikasta. Hellenberg on myös vakiokolumnisti georgialaisessa GFSIS-instituutissa sekä julkaissut yli 20 kriisinhallinta-aiheista julkaisua sekä lukuisia akateemisia artikkeleita. Hän on toiminut Paasikivi-seuran valtuuskunnan jäsenenä vuodesta 2003. Hän on Yhdysvaltain ja Venäjän tiedeakatemian kahdenvälisen CBRN-asioihin ja radikalisaation torjuntaan keskittyvän asiantuntijaryhmän jäsen. Hellenberg toimii perustamansa asiantuntijaryhmän johtajana, joka on keskittynyt geopolitiiseen analyysiin ja valtiojohdon konsultointiin erilaisissa kriisi- ja poikkeustilanteissa.  

Hän on tietokirjailijan työnsä ohella myös metsästyksen harrastaja ja on julkaissut sosiaalisessa mediassa kannanottoja metsästyksen etiikan ja kestävän luonnonsuojelun puolesta erityisesti nykyisen Baltian ja entisen Itä-Preussin alueella, johon hänellä on suvullisia siteitä.  

 Teokset 



 Hellenberg, Timo & Visuri, Pekka (edit.): Securing Air Traffic – Case CBRN Terrorism, WSOY Pro, 2011, Helsinki.
 Hellenberg, Timo & Visuri, Pekka (toim.): Myrskyn silmässä, Suomi ja uudet kriisit, WSOY Pro, 2011, Helsinki.
 Hellenberg, Timo & Leinonen, Nina: Taistelu Ukrainasta, Docendo, 2016, Helsinki.
 Hellenberg, Timo & Visuri, Pekka: Wider Arctic safety and security cooperation - Review of Crisis Coordination and Response Arrangements in the European Arctic and High North. March 2023.   
 Hellenberg, Timo & Visuri, Pekka: Tulilinja – Ukraina ja uusi maailmanjärjestys. Into Kustannus. 2025.

 Lähteet 

 Aiheesta muualla 
 Taloussanomat
 Suomenkuvalehti.fi

Luokka:Suomalaiset yrittäjät
Luokka:Vuonna 1970 syntyneet
Luokka:Elävät henkilöt
Luokka:Erityisavustajat